
CONSTRUCCION DI HOTEL SECRETS TA 
AVANSANDO HOPI LIHE 


“Meta ta pa habri e prome 300 cambernan pa fin di ana” 

Diaranson mainta 15 di mei, Prome Minister Evelyn Wever- 
Croes hunto cu representantenan di DOW, a bishita e sitio unda 
cu Hotel Secrets ta wordo construi na San Nicolas. Motibo di 
su bishita tawata pa observa con e proyecto ta avansando. For 
di e repesentantenan di Hotel Secrets, Prome Minister a haya 
splicacion amplio di e diferente fasenan di e proyecto. Tambe 
nan a notifica Prome Minister cu pa fin di 2024, nan lo kier 
keda cla cu e construccion di e prome 300 cambernan y habri 
esakinan prome cu aña caba. 


Prome Minister a indica cu e Proyecto ta progresando bastante 
bon y ta mustra cu lo logra nan meta pa fin di aña. Apesar cu 
e Proyecto aki a sufri hopi tardansa pa motibo di e diferente 
discusionnan cu tawata tin su rond, mester a coregi varios 
asunto na caminda pa asina acapara e preocupacionnan di tur 
hende. 


“Sinceramente, Hotel Secrets na San Nicolas ta un proyecto 
sumamente grandi pa Aruba en general pero specialmente pa 
San Nicolas. Cu e inversionistanan priva a mira un luga pa nan 
pone nan riesgo, inversion y nan placa pa trece un desaroyo pa 
Aruba, ta algo cu nos ta aprecia hopi, especialmente pasobra 
esaki ta bay trece e progreso y bienestar pa esnan cu ta biba 
paribi'brug, cu ta algo cu ta haci ami hopi contento. Mi ta hopi 
impresiona con lihe e construccion ta bayendo y mi ta sigur 
tambe cu pa fin di aña e hotel ta keda cla pa habri su prome 
300 camber”, Prome Minister a expresa. MN 

Prome Minister Evelyn Wever-Croes: 


PRESIDENTE DI FUNDACION AUTISMO ARUBA A 
REUNI CU PROME MINISTER 


Lo crea un maneho nacional na bienestar di e comunidad autista 


Diaranson 15 di mei, Presidente di Fundacion Autismo Aruba 
(FAA), sefiora Carolina Thiel-Span a reuni cu Prome Minister 
Evelyn Wever-Croes pa un motibo hopi special. Presente pa e 
ocasion aki tawata Minister di Salud Publico y Turismo, señor 
Dangui Oduber y Minister di Husticia y Asuntonan Social, 
señor Rocco Tjon. 


Durante e atardi aki, e Comision Nacional di Autismo, cu 
a wordo lanta un par di aña pasa, a wordo re-institui cu 
cambionan importante y a apunta e presidencia na Fundacion 
Autismo Aruba. 


E Comision Nacional di Autismo lo tin varios profesional 
formando parti di dj'e, entre otro, profesionalnan di e area 
di salubridad y den e area social y hunto lo crea un maneho 
nacional na bienestar di e comunidad autista. Esaki ta un logro 
grandi cu a wordo haci posibel door di e interes grandi di Prome 
Minister di Aruba y otro ministerionan y departamentonan di 
Gobierno. 


Durante e encuentro aki Prome Minister a enfatisa cu ta 
wordo calcula cu na Aruba tin entre 3000 pa 5000 persona 
cu autismo. Gobierno ta bay traha riba un plan nacional hunto 
cu Fundacion Autismo Aruba. E fundacion recientemente 
a participa na un foro internacional titula “Call to Action” na 
Nacionnan Uni, New York cu e meta pa boga pa un miho 
futuro pa personanan autista na Aruba. E biahe aki a duna bon 
resultado y awo FAA tin mas y miho contacto y colaboracion cu 
stakeholders internacional. 


“E colaboracion aki sigur ta contribui pa por crea un miho plan y 
asina Aruba por mehora e calidad di bida di nos ciudadanonan 
cu autismo, promoviendo mas inclusion den nos comunidad 
y logra un miho sociedad pa biba den dj'e. señora Carolina 
Thiel-Span ta na cabes di Fundacion Autismo Aruba y ta esun 
cu awo lo dirigi e Comision Nacional di Autismo y mi tin tur 
confiansa cu den su man nos lo ta exitoso”, Prome Minister a 
expresa. MM 

OLA DI CALOR TA PELIGROSO PA 
ADULTONAN MAYOR 


Ministerio di Adultonan Mayor a yama un reunion pa evalua 
e peliger cu un of mas ola di calor (“heat wave”) lo trece pa 
adultonan mayor den e temporada nos dilanti. 


“Como Minister di Naturalesa mi ta sali for di e punto di bista 
cu cambio climatico ta un realidad,” Minister Arends a bisa, 
indicando cu Nacionannan Uni a confirma cu 2023 a kibra tur 
record mundial pa loke ta temperatura halto, no obstante cu 
2023 a cumpli 10 aña consecutivo di aumento di temperatura. 


“Ciencia ta bisando nos cu aña 2024 lo kibra tur record 
mundial di temperatura halto,” Minister Arends a bisa. “For di 
mi ministerio nos ta mira e impacto di e cambio climatico den 
diferente parti di nos naturalesa, pero loke ta preocupa mi mas 
cu tur ta e impacto cu esaki por tin riba nos adultonan mayor.” 


“Como minister di adultonan mayor mi ta preocupa pasobra 


calor sofocante por bira fatal pa esnan mas vulnerabel, entre 
nan nos adultonan mayor lo ta e promenan pa sinti e efecto,” 
segun Minister Arends. E minister ta enfatisa cu e asunto aki 
mester atencion serio. 


Aunke Gobierno no por trece cambio den temperatura mundial, 
nos mester haci tur esfuerso pa mitiga e impacto di esaki riba 
esnan mas vulnerabel. Pa e motibo aki Minister a yama un 
reunion di urgencia cu diferente instancia cu ta atende di un of 
otro forma cu adultonan mayor. Meta di e reunion ta pa hunto 
cu tur instancia yega na un plan di accion y cooperacion. Tur 
esnan cu ta atende cu adultonan mayor mester traha hunto pa 
evalua e peligro y prepara un plan con pa mitiga esaki. 


Ministerio di Adulto Mayor y Naturalesa ta dunando espacio pa 
discusion riba e peligernan di Cambio Climatico, pero sigur riba 
e peliger cu un heat-wave lo trece pa nos adultonan mayor. 

MINISTER ARENDS DI BISHITA CERCA STICHTING AMBIENTE NOBO: 

Stichting Ambiente Nobo, un pasadia cu ta ofrece servicio 
na adultonan cu limitacion mental. E bishita aki a lanta 
consientisacion tocante e rol importante cu e fundacion ta 
hunga pa enrikece bida y fortalece un sentido di comunidad 
pa su clientenan. 


Pa casi dos decada, Stichting Ambiente Nobo ta mas cu 
simplemente un luga pa pasa dia, den un ambiente vibrante 
unda tanto adulto mayor como adulto menor por entretene nan 
mes, haya compania, y un oportunidad pa keda mentalmente 
y fisicamente activo. E clientenan ta motiva pa tuma parti den 
actividadnan cu ta mantene nan alegre y conecta, haciendo 
asina cada dia significativo. 


Durante e bishita, e fundacion a comparti algun di nan 
preocupacionnan, particularmente e necesidad urgente pa 
mas personal. Cu 36 cliente actualmentamente bou di nan 
cuido y un lista di espera cu ta creciendo, ta claro cu tin mester 
di mas man y curason pa duna e atencion necesario. Gobierno 
di Aruba ta reconoce e pasonan crucial cu mester tuma pa 
atende cu esaki, asegurando cu e miembronan mas vulnerabel 
di nos comunidad ta haya e atencion y cuido cu nan merece. 


Stichting Ambiente Nobo ta dedica pa atende e necesidadnan 
diverso di nan clientenan, ofreciendo un enfoke holistico pa 
nan bienestar. Di 8'or di mainta te cu 4:30 di atardi, e fundacion 
ta brinda un ambiente di cuido, preveniendo cu e cliente keda 


DA FSULEFCAIAhi 

"| ` / | | SHM A RNR 
me | | wW PF N N 
— ” ~ un y 


A — Ta A 

F i Fal Fa A 
A Am i IN RS ZA 
aan RA u a a 


na cas sin net nada pa haci. Sin e opcion di pasadia aki, hopi 
lo ta enfrenta mas limitacion y isolacion. 


Nos a keda profundamente movi pa e gran colaboracion di 
e fundacion cu varios partnernan, incluyendo Trampolin pa 
Trabou, Sonrisa Aruba, y otro organisacionnan cu ta duna 
sosten. Nan esfuersonan combina ta crea cadena di sosten cu 
ta trece alegria y proposito na bida di cada cliente. 


Palabra di gradicimento ta bai na ful e bestuur, lidernan, y 
stagairenan di E.P.I. y EPB pa nan trabou extraordinario pa 
sirbi nos comunidad. Minister Arends a expresa su aprecio 
pa e bon trato y experiencia positivo cu e clientenan ta ricibi. 
Un dia yena cu sonrisa, speransa den nos comunidad y un 
compromiso firme pa haci un diferencia. 

Minister Ursell Arends: 


MINISTERIO DI NATURALESA TA YUDA SCOL BASICO 
DORNASOL CU UN HARDIN DI ALIMENTACION 

Diasabra awor 18 di mei 2024, Ministerio di 
Naturalesa lo percura pa Scol Basico Dornasol haya 
un hardin di alimentacion. Esaki ta den cuadro di 
e proyecto agroforesteria na scolnan basico cu tin 
como meta e promocion di agricultura sostenibel 
bou muchanan. Diasabra awor maestro, alumno y 
boluntario nan lo bini hunto pa tuma un paso den 
e esfuerso pa fomenta un futuro mas sostenibel pa | 
Aruba. 


Henter comunidad ta invita pa duna un man, pa |. 
asina planta un variedad di fruta y berdura den |. 
cura di scol diasabra awor di 7'or di mainta te cu |. 
1'or di merdia. Esaki ta duna inicio na un herment 
educativo, unda alumnonan por sifia mas tocante 
e importancia di siguridad di alimentacion y alabes 
balora nos sector primario. 

Ademas di e plantamento inicial, e proyecto den su 

totalidad ta inclui varios workshop destina pa siña maestronan 
tocante mantencion di e hardin como tambe su inclusion den e 
curiculo escolar. E iniciativa ta un esfuerso colaborativo cu tin 
como meta pa trece un cambio positivo den e manera cu nos 
comunidad ta mira y trata e tema di siguridad di alimentacion 
y sostenibilidad. 


Awor ta yegando e final di e proyecto di agroforesteria na 
scolnan basico cual a inicia na januari 2024. Ya caba 7 scol 


a haya un hardin di alimentacion cu Scol Basico Dornasol 
participando como e di ocho scol. 


E exito di e proyecto ta refleha e dedicacion y esfuerso conhunto 
di e comunidad escolar, boluntarionan, y partners di proyecto. 
Minister Ursell Arends, kende ta encarga cu Sector Primario, a 
expresa su orguyo y gratitud pa e participacion y apoyo ricibi. 
E ta encurasha e comunidad pa duna nan aporte y participa 
na e eventonan di plantamento. Hunto nos por percura pa un 
futuro unda nos ta sostene nos mes cu locual nos ta cosecha. 

VACATURES 


Land Aruba -~ 


e Hoofd 
(Departamento di Mucha y Hoben) 

e Medewerker Verplichtingenadministratie 
(Directie Financién) 

e Directiesecretaresse / Officemanager 
(Directie Financién) 

e Medewerker Informatisering en automatisering 
(Griffie der Staten) 

e Accountant 
(Centrale Accountants Dienst) 

e Controleleider 
(Centrale Accountants Dienst) 


AVANT si | 
Aplica y Sea parti di 
awel e desaroyo 


di bo isla 


Kijk voor meer informatie op onze website: 
hrportaal.drh.gov.aw/vacatures 

MINISTER 


Diaranson a tuma luga un reunion, entre Ministerio di 
Husticia y Asuntonan Social, directie volksgezondheid como 
tambe directie buitenlandse betrekkingen y dr. Gabriel Vivas 
Franccesconi kende ta e representante di PAHO pa nos region, 
acompaña pa su ekipo. E reunion tawata basa riba e topico di 
Salud Mental y con Aruba ta atende cu e fenomeno aki. 


Manera ta conoci dos aña pasa, PAHO a asisti den diseña e 
roadmap pa Aruba, di con tin cu bay atende cu e aspecto di 
Salud Mental, cual ta un plan cu ta core di 2021 te cu 2031. 


Actualmente Aruba tin su “steering committee” cu ta consisti 
di tur stakeholders di e veld, pa di e forma ey por traha riba e 
diferente “building blocks” manera legislacion, financiamento, 
desaroyo profesional di tur e profesionalnan cu ta traha den e 
veld, pero tambe tene cuenta cu e parti di prevencion. A duna 
un presentacion amplio di tur e pasonan cu Aruba ta tumando, 
di cual e feedback cu a ricibi for di PAHO tawata uno positivo, 
caminda nan ta sumamente satisfecho cu con e ehecucion ta 
bayendo, compara cu otro paisnan den nos region. 


A traha riba diferente palabracionnan, mirando e desaroyo no 
solamente na Aruba pero internacionalmente tambe, lo bay 
evalua e roadmap actual, hunto cu PAHO, pa adapta esaki na 
tempo, mirando cu ta trata di un plan di maneho pa e dies añanan 
nos dilanti. Banda di esaki, tin un investigacion cu a wordo 
conduci cu yama “STEPS”, e investigacion aki a tene cuenta 
cu aspectonan di Salud Mental, y a base di e resultadonan aki, 
lo bay traha un plan di accion di con Aruba lo bay atende cu e 
diferente hayazgonan cu a wordo treci padilanti. 


Un reunion sumamente positivo caminda a haci palabracion cu 
PAHO pa sigui asisti Aruba den e parti di desaroyo profesional. 
Pues, e “steering committee” lo haci un “needs assessment” 
y a base di esaki lo acudi na PAHO pa asina nan por asisti 
nos cu diferente otro cursonan y opleiding pa ful e veld. No 
solamente pa esunnan cu ta atende cu e parti di Salud Mental, 
pero manera ta conoci e fenomeno aki ta rekeri un atencion 
multi-sectoral, pa cual motibo e diferente training lo bay pa 
e sectornan social, hudicial, salubridad publico y tambe di 
enseñansa. MN 

MINISTER 

Den transcurso di otro — e ani di KIA lo aa di verf 
Stadion GPT na Dakota 


Minister di Enseñansa y — Endy Croes hunto cu 
colega Minister di Husticia y Asuntonan Social Rocco Tjon a 
bishita Compleho Deportivo Guillermo Prospero Trinidad na 
Dakota. Esaki ta en conexion cu e trayecto di Buitenprojecten 
di Instituto Coreccional KIA cu a inicia siman pasa, unda ta 
brinda e prizoneronan un oportunidad di traha pafo di KIA. 
Un colaboracion entre Ministerio di Ensefiansa y Deporte 
y Ministerio di Husticia y Asuntonan Social, den cual e 
detenidonan di KIA lo percura pa e mantencion y diferente 
trabou di e facilidadnan deportivo y scolnan. 


A inicia cu e trabounan na Compleho Deportivo Guillermo 
Prospero Trinidad, comokiera cu dia 8 di juni proximo e wega 
clasificativo di CONCACAF entre Seleccion diAruba y Seleccion 
di Curacao lo tuma luga den e stadion na Dakota. Esaki ta un 
desaroyo sumamente positivo, mirando cu e ta contribui pa e 
resocialisacion y reintegracion di nos prizoneronan den nos 
comunidad ta mas exitoso, consecuentemente disminuyendo 
recidivismo. Ademas di esaki, e ta disminui e gasto di diferente 
facilidad deportivo y di scol. Ta premira cu den transcurso di 
otro siman, nan lo termina di verf Stadion GPT na Dakota. 


E mandatario di Ensefiansa y Deporte a gradici colega Minister 
di Husticia y Asuntonan Social Rocco Tjon pa e colaboracion 
aki, personal di KIA pa nan cooperacion y e prizoneronan cu ta 
haciendo un excelente trabou. Alabes, ta felicita e prizoneronan 
pa e gran trabou cu nan ta haciendo y lo sigui haci den nos 
comunidad. Hopi exito den futuro. Wm 

CONSUL MERICANA DI BISHITA CERCA 
MINISTER THIJSEN 

Recientemente Minister Plenipotenciario mr. Ady Thijsen a 
haya bishita di Matthew Carroll, Consul pa Asuntonan Politico 
y Economico di Estados Unidos pa Caribe Hulandes. Consul 
Carroll a wordo acompafia pa Byron Hartman di embahada di 
Merca na Hulanda. 


Sr. Carroll a bisa cu su funcion na e Consulado General di 
Merca na Curagao ta uno nobo y cu su tarea ta pa mira unda 
e por logra haya inversionistanan Mericano pa Aruba, cu no ta 
activo den e sector turistico. Mas bien sr. Carroll ta pensa den 
direccion di agricultura y energia sostenibel. Minister Thijsen a 
bisa cu e pensamento aki ta bin net na un momento crucial pa 
Aruba cu despues di Covid a realisa cu elo mester diversifica 
su economia. E atencion lo mester ta riba engrandese y 
profesionalisa e sector primario, cu ta conta tanto pa plantacion, 
como pa cria di bestia y pesca. 

Sr. Thijsen a bisa cu di su banda su vision y maneho ta pa 
drenta den contacto cu inversionistanan Hulandes cu lo por 
aporta na diversificacion di economia di Aruba. 

Tambe durante di e bishita a papia di stimula mas 
entrepreneurship na Aruba; traha riba un maneho pa mas 
di nos hendenan bai bek Aruba. Un combersacion segun e 
mandatario ta conta tanto pa e sector publico como priva. 
Tambe lo mester purba na stimula exportacion di productonan 
netamente Arubiano pa por ehempel Europa y Merca. 

Riba e tereno di energia, Minister Thijsen a bisa cu Aruba 
ta trahando pa bin cu un Hydrogen Valley na San Nicolas y 
conhunto cu LNG gas, gradualmente reduci e uso di energia 
fosil na Aruba. 


Consul Carroll a bisa cu Aruba tin un bon producto turistico, 
sinembargo lo mester tene cuenta cu e deseo di e turista 
Mericano di awendia cu e ta busca pa experencia mas cosnan 
local, specialmente riba e tereno culinario. 


Finalmente sr. Carroll a gradici Minister Thijsen pa e bon 
recepcion y a bisa cu Aruba por conta cu su sosten y yudansa 
unda por. WE 


Arte di Muraya na San Nicolas no ta simplemente 
verf riba bloki. E creatividad, fantasia y color riba e 
murayanan ta un fuente di inspiracion di artistanan 
pa encurasha nos pa brasa e poder di creatividad y 
colaboracion na nos barionan di Aruba. 

